### Resume

[adresse] ApS har i skrivelse juli 2023 anmodet om en kommunegaranti for lån i Kommunekredit til konvertering fra naturgas til fjernvarme i [adresse]. Der ønskes tilsagn om en kommunegaranti på 118,3 mio. kr.

### Sagsfremstilling

I forbindelse med konvertering fra naturgas til fjernvarme af [adresse], anmoder Give Energianlæg ApS om en kommunegaranti på 118,3 mio. kr. til brug ved låneoptagelse hos Kommunekredit.

Konverteringen til fjernvarme er godkendt i Vejle Kommune, Industri og Landbrug den 16. januar 2023. Projektet er blevet godkendt med hjemmel i Varmeforsyningslovens § 4, stk. 1, hvor der er foretaget en energimæssig, samfundsmæssig og miljømæssig vurdering af projektet forud for godkendelse.

Projektet fordeler sig som følgende:

* Opførelse af varmepumpebygning på [adresse] i Farre, 6,5 mio. kr.
* Opbygning af den mekaniske del (herunder varmepumper, SRO og nødgeneratoranlæg), 29,7 mio. kr.
* Transformere, koblingsudstyr og tilslutningsbidrag (4000 Ampere), 6,9 mio. kr.
* Udrulning af fjernvarmenettet i [adresse], 17,8 mio. kr.
* Procesvandsledninger mellem Danpo og [adresse] (inkl. boringer under banen), 2,2 mio. kr.
* Anlæggelse af 3,8 km. transmissionledning (inkl. styrede underboringer) mellem Give og Farre, 37,6 mio. kr.
* Tekniske installationer på Danpo, 1,5 mio. kr.
* Rådgiver, byggeledelse, tilsyn, projektering og myndighedsbehandling, 5,8 mio. kr.
* Arkæologiske forundersøgelser og forsikringer, 0,4 mio. kr.
* Uforudsete udgifter, 9,9 mio. kr.

Projektet udviser en god økonomi for borgerne, og der vil være en årlig reduktion i CO2 udledning på 284 ton i forhold til opvarmning med naturgas.

Centralt Budget bemærker, at den nævnte garanti ikke vil fragå kommunens lånemuligheder, idet de nævnte udgifter ikke erstatter en kommunal anlægsopgave jvf. Lånebekendtgørelsen §3 stk. 5.

Endvidere bemærkes, at kommunen ifølge lovgivningen skal opkræve et vederlag på markedsmæssige vilkår i forbindelse med udstedelse af kommunegarantier for lån til forsyningsvirksomheder. Det er KL's vurdering, at når der ikke kan fastsættes en fast branchetakst for garantier på varmeforsyningsområdet, så kræves der, ar der foretages en individuel vurdering af selskaberne ved hver enkelt garantistillelse.

Ved anvendelse af en beregningsmodel for opkrævning af garantiprovision, hvor der er foretaget en kreditvurdering af Give Energianlæg ApS, vurderes det på baggrund heraf, at Give Energianlæg ApS betaler en årlig garantiprovision på 0,55% af den enhver tid værende restgæld.

### Historik

Kommunaldirektøren indstiller, 7. august 2023, pkt. 146:

at der gives tilsagn om en kommunegaranti på 118,3 mio. kr. samt

at der opkræves en årlig garantiprovision på 0,55% af den til enhver tid værende restgæld

Beslutning fra Økonomiudvalget, 7. august 2023, pkt. 146:

Anbefales.

Fraværende: Nanni Rasmussen.

### Beslutning

Godkendt.